Aprobat la ședința

Consiliului Asociației Naționale Centrale

 a asociațiilor de economii și împrumut

 din data de 10 iulie 2020

***Dispoziții generale:***

1. Prezenta procedură stabilește regulile necesare convocării si organizării adunării generale prin corespondență a membrilor Asociației Naționale Centrale a asociațiilor de economii și împrumut (în continuare Asociația Națională Centrală), astfel încât în contextul crizei pandemice sau altor circumstanțe, toți membrii să poată participa în mod egal și nediscriminatoriu la adunarea generală, să poată avea acces la informații suficiente și să-și poată exercita drepturile legale prevăzute în actul de constituire a Asociației Naționale Centrale și a Legii asociațiilor de economii şi împrumut nr.139-XVI din 21.06.2007.

***Pregătirea adunării generale prin corespondență:***

2. Consiliul Asociației Naționale Centrale va adopta decizia privind convocarea adunării generale prin corespondență a membrilor.

3. În decizia cu privire la convocarea adunării generale prin corespondență a membrilor precum și în avizul de informare a membrilor privind convocarea acesteia, suplimentar la cele prevăzute la art. 37 din Legea nr. 139/2007 se va indica: 1) data, ora şi locul ținerii adunării generale, precum şi ora înregistrării participanților la ea; 2) sub ce formă se va ține adunarea generală; 3) termenele, ora şi locul familiarizării membrilor cu materialele pentru ordinea de zi a adunării generale; 4) persoana/persoanele responsabilă(e) pentru dezvăluirea materialele pentru ordinea de zi a adunării generale; 5) modul de înștiințare a membrilor despre ținerea adunării generale; 6) modul şi termenul de comunicare membrilor a rezultatului votului prin corespondență.

4. Consiliul asociației va aproba textul buletinului de vot.

5. Informația despre convocarea adunării generale a membrilor prin corespondență se va expedia fiecărui membru prin scrisori sub formă de aviz împreună cu buletinul de vot sau se va înmâna personal contra semnătura şi, totodată, se va afișa pe panoul informativ și pe site-ul Asociației Naționale Centrale şi/sau în alt mod stabilit de Consiliul Asociației Naționale Centrale.

6. Se va întocmi lista membrilor Asociației Naționale Centrale cărora vor fi expediate/ înmânate avizul și buletinul de vot.

7. Înștiințarea membrilor Asociației Naționale Centrale despre convocarea adunării generale prin corespondență se va efectua nu mai târziu de 15 zile lucrătoare până la data desfășurării acesteia.

8. Se va asigura posibilitatea de a lua cunoștință cu toate materialele pentru ordinea de zi a adunării generale, cu cel puțin 15 zile lucrătoare înainte de ținerea ei, prin afișare pe panoul informativ sau punerea acestora la un loc accesibil și pe site-ul Asociației Naționale Centrale, şi/sau în alt mod stabilit de Consiliul Asociației Naționale Centrale cu desemnarea persoanelor responsabile pentru dezvăluirea informației respective.

9. Responsabil de pregătirea adunării generale prin corespondență a membrilor Asociației Naționale Centrale este directorul executiv.

***Buletinul de vot***

10. Buletinul de vot va cuprinde:

1. denumirea deplină a Asociației Naționale Centrale, sediul acesteia;
2. denumirea documentului – "Buletin de vot";
3. data, ora şi locul ținerii adunării generale;
4. componența numerică şi nominală a comisiei de numărare a voturilor;
5. numele şi prenumele președintelui şi secretarului adunării;
6. formularea fiecărei chestiuni puse la vot şi succesiunea ei;
7. datele despre fiecare candidat pentru funcția de membru al consiliului şi de membru al comisiei de cenzori, numele şi prenumele acestora;
8. variantele votului asupra fiecărei chestiuni puse la vot, exprimate prin cuvintele "pentru", "împotrivă";
9. termenul de restituire a buletinului;
10. poziție pentru indicarea membrului Asociației Naționale Centrale, IDNO, sediul acestuia, precum și spațiu pentru aplicarea semnăturii reprezentantului și ștampila asociației.

11. La completarea buletinului de vot, în dreptul fiecărei chestiuni puse la vot se va lăsa doar una din variantele votului prevăzute la pct. 10 lit. h)

12. Buletinul va fi semnat de reprezentantul membrului Asociației Naționale centrale cu aplicarea ștampilei.

13. La numărarea voturilor se vor lua în considerare voturile exprimate asupra acelor chestiuni, în dreptul cărora votantul a lăsat în buletin numai una din variantele posibile de vot.

14. Alte cerințe față de buletinul de vot pot fi stabilite prin decizia consiliului Asociației Naționale Centrale.

***Înregistrarea participanților la adunarea generală prin corespondență a membrilor:***

15. Înregistrarea participanților la adunarea generală prin corespondență se efectuează în baza buletinelor de vot recepționate în termenul indicat în buletinul de vot. În acest scop se va întocmi lista participanților, care va conține informații referitor la denumirea membrului, IDNO, numele și prenumele reprezentantului, data și ora recepționării buletinului de vot, semnătura reprezentantului (în cazul depunerii la sediul Asociației Naționale Centrale).

16. Buletinele de vot recepționate mai târziu de data și ora indicată în buletinul de vot nu sunt luate în considerare la stabilirea cvorumului și la numărarea voturilor.

17. La recepționarea buletinelor de vot prin poștă, plicurile, în care au fost expediate buletinele, se anexează la procesul-verbal al adunării și se păstrează împreună cu el.

18. Cvorumul se stabilește în baza buletinelor de vot recepționate până și, inclusiv, la data și ora indicată în buletinul de vot.

19. Rezultatul votului la adunarea generală a membrilor se înregistrează în procesul-verbal de numărare a voturilor, care se semnează de membrii comisiei de numărare a voturilor. Procesul-verbal de numărare a voturilor se anexează la procesul-verbal al adunării generale a membrilor.

20. Rezultatul votului prin corespondență se aduce la cunoștință membrilor printr-un aviz şi/sau prin publicarea informației despre rezultatul votului pe site-ul Asociației Naționale Centrale.

***Dispoziții finale:***

21. Adunarea generală ținută exclusiv prin corespondență are loc fără prezența nemijlocită a membrilor și presupune simpla întocmire a unui proces-verbal al adunării în baza buletinelor de vot recepționate semnat de către președintele și secretarul adunării generale.